b'\n_START_ARTICLE_\nA. J. Allmendinger\n_START_PARAGRAPH_\nAnthony James "AJ" Allmendinger (s. 16. joulukuuta 1981) on yhdysvaltalainen autourheilija, joka kilpailee sek\xc3\xa4 avopy\xc3\xb6r\xc3\xa4isill\xc3\xa4 ett\xc3\xa4 vakioautoilla. Nykyisin Allmendinger kilpailee NASCARin p\xc3\xa4\xc3\xa4luokassa Sprint Cup Seriesiss\xc3\xa4. H\xc3\xa4n on voittanut urallaan mm. Champ Car Atlanticin ja Barber Dodge Pro Seriesin mestaruudet.\n_START_SECTION_\nUra\n_START_PARAGRAPH_\nAllmendinger voitti nuorempana kahdesti International Kart Federationin mestaruuden. Vuonna 2002 h\xc3\xa4net kruunattiin Barber Dodge Pro Seriesin voittajaksi ja seuraavana vuonna Champ Car Atlanticin mestariksi. Seuraavana vuonna Allmendinger siirtyi tallinsa RuSportin kanssa Champ Car-sarjaan. H\xc3\xa4n kilpaili sarjassa kolme kautta, saavuttaen viisi voittoa, 14 palkintosijaa ja kaksi paalupaikkaa. Parhaimmillaan Allmendinger oli sarjassa kolmas vuonna 2006. Vuonna 2006 h\xc3\xa4n siirtyi NASCARin Craftsman Truck Seriesiin. T\xc3\xa4ss\xc3\xa4 sarjassa Allmendinger sijoittui urallaan kolme kertaa kymmenen joukkoon. 2006 asti h\xc3\xa4n on kilpaillut NASCARin eri luokissa, nykyisin sen p\xc3\xa4\xc3\xa4luokassa Sprint Cup Seriesiss\xc3\xa4. H\xc3\xa4n on ajanut urallaan NASCARissa 232 kisaa, kolme paalupaikkaa ja on sijoittunut 38 kertaa kymmenen parhaan joukkoon. Nykyisin h\xc3\xa4n kilpailee Chevrolet SS:ll\xc3\xa4 numerolla 47 JTG Daugherty Racing-tallissa.'